Nana Visitor

Nana Visitor ( * 26. júl 1957, New York, New York, USA) je americká herečka, známa predovšetkým vďaka postave menom Kira Nerys v televíznom seriáli Star Trek – Vesmírna stanica D.S. 9 (1993–1999). 

 Detstvo a mladosť 

Nana Tucker sa narodila 26. júla 1957 v New Yorku. Je dcérou Nenette Charisse, učiteľky baletu, a Roberta Tuckera, choreografa. Je neterou herečky a tanečnice Cyd Charisse.

 Kariéra 

Svoju kariéru začínalav 70. rokoch na divadelných doskách Broadwaya, kde účinkovala napríklad v muzikáli My One and Only. Vo filme debutovala v roku 1977 v horore The Sentinel, ešte pod rodným menom Nana Tucker.

Na televíznych obrazovkách sa po prvýkrát objavila v roku 1976 v krátkotrvajúcom sitkome Ivan the Terrible. V rokoch 1978 až 1982 mala opakovane menšie úlohy v niekoľkých televíznych mydlových operách. Na odporúčanie svojho staršieho brata Parisa si začiatkom 80. rokov osvojila umelecké meno „Nana Visitor“, ktoré si neskôr dala aj oficiálne zapísať.

V roku 1985 sa objavila v prvej sérii seriálu MacGyver, kde stvárnila postavu Laury Farren, a v druhej sérii ako Carol Varnay. 

V roku 1988 si zahrala v komediálnom seriáli Night Court, kde stvárnila psychicky labilnú postavu posadnutú filmami.

V roku 1990 si zahrala po boku Sandry Bullock v komediálnom seriáli Working Girl, ktorý vychádzal z rovnomenného filmu.
vľavo|náhľad|233x233bod|Visitor v roku 2018 na WonderCon. 
Medzi rokmi 1993 až 1999 patrila medzi hlavné hviezdy seriálu Star Trek – Vesmírna stanica D.S. 9, kde stvárnila postavu majorky (neskôr plukovníčky) Kiry Nerys – bývalej bojovníčky za slobodu z planéty Bajor, ktorá po skončení okupácie Cardassianmi získala post prvého dôstojníka na vesmírnej stanici, ktorú postavili práve Cardassiani a neskôr ju prevzala Hviezdna flotila. Po skončení seriálu získala opakujúcu sa úlohu zlej doktorky Elizabeth Renfro v sci-fi seriáli Dark Angel, po boku Jessicy Alby. Neskôr účinkovala ako Roxie Hart v muzikáli Chicago na Broadwayi aj počas turné – a práve ona otvorila predstavenie, ktoré sa odohralo ako prvé po útokoch z 11. septembra 2001.

V roku 2005 získala jednu z hlavných úloh v seriáli Wildfire, kde stvárnila postavu Jean Ritter.

V roku 2008 sa objavila v populárnom seriáli Battlestar Galactica. V roku 2009 si zahrala malú rolu Pamely Voorhees vo filme Piatok trinásteho. Svoj hlas prepožičala aj postavám v animovanom seriáli Griffinovci. 

V roku 2024 vydala svoju knihu Star Trek: Open a Channel: A Woman's Trek, v ktorej sa venuje ženským postavám v univerze Star Treku a herečkám, ktoré ich stvárnili.

 Súkromný život 

Nana Visitor bola vydatá za Nicka Miscusiho v rokoch 1989 až 1994 a z tohto manželstva má jedného syna.

Počas nakrúcania seriálu Star Trek – Vesmírna stanica D.S. 9 sa začala stretávať so svojím hereckým kolegom Alexandrom Siddigom. Vzali sa v júni 1997, no ich manželstvo skončilo rozvodom v apríli 2001. Spolu majú syna Djanga. 

Začiatkom roka 2002 sa zasnúbila s Matthewom Rimmerom, ktorého si vzala v apríli 2003.

V roku 2001 bola Visitor poctená spolu s hereckou kolegyňou Terry Farrell, keď astronóm William Kwong Yu Yeung pomenoval dva novoobjavené objekty v Slnečnej sústave ich menami – asteroid 26733 Nanavisitor a asteroid 26734 Terryfarrell.

 Iné projekty 

 Externé odkazy 



 Zdroj 

Kategória:Filmové herečky USA
Kategória:Televízne herečky USA
Kategória:Divadelné herečky USA
Kategória:Dabingové herečky USA
Kategória:Osobnosti z New Yorku
Kategória:Televízne herečky USA mydlových opier